ΓΡΑΠΤΗ ΕΡΩΤΗΣΗ E-0090/98 υποβολή: Sιrgio Ribeiro (GUE/NGL) προς την Επιτροπή (30 Iανουαρίου 1998)

Θέμα: Κρούσματα παιδεραστίας στην Αυτόνομη Περιοχή της Μαδέρας της Πορτογαλίας, σεξουαλικός τουρισμός και διεθνή δίκτυα

Εδώ και τουλάχιστον μια επταετία διατυπώνονται δημοσίως καταγγελίες σχετικά με την εμφάνιση περιπτώσεων σεξουαλικής κακοποίησης και εκμετάλλευσης παιδιών στην Αυτόνομη Περιοχή της Μαδέρας. Ορισμένες από τις εν λόγω περιπτώσεις έχουν αναφερθεί και στην Interpol. Ωστόσο, από τότε δεν έχουν ληφθεί μέτρα προκειμένου να διαπιστωθεί η σοβαρότητα αυτών των περιπτώσεων, τίποτα δεν έχει γίνει προκειμένου να τερματισθεί το άσεμνο αυτό φαινόμενο, δεν έχουν απαγγελθεί κατηγορίες ή επιβληθεί τιμωρία σε υπόπτους ενώ η ίδια η περιφερειακή κυβέρνηση προέβη σε δηλώσεις που σκοπό έχουν την υποβάθμιση ή ακόμη και τη διάψευση αρκούντος τεκμηριωμένων γεγονότων.

Πρόσφατα, δημοσιεύθηκαν στον Τύπο άρθρα που καταγγέλλουν περιπτώσεις παιδικής πορνείας, σεξουαλικής εκμετάλλευσης ανηλίκων καθώς και παραγωγής πορνογραφικών ταινιών στις οποίες εμφανίζονται παιδιά ηλικίας 8-13 ετών, που έχουν αναγνωρισθεί ως προερχόμενα από την περιοχή Cβmara de Lobos της Μαδέρας. Σε μια από τις εν λόγω ταινίες, ένα παιδί τεσσάρων βιάζεται και βασανίζεται. Τα νέα αυτά στοιχεία καθιστούν πλέον σαφές πως υφίσταται σεξουαλικός τουρισμός ενώ πιθανολογείται και η ύπαρξη διεθνούς δικτύου, με νευραλγικά κέντρα, προεκτάσεις και συνενόχους σε διάφορα κράτη μέλη της ΕΕ.

Λαμβάνοντας υπόψη τον ειδεχθή χαρακτήρα αυτών των γεγονότων καθώς και τις βάσιμες υποψίες περί ύπαρξης διεθνούς και διευρωπαϊκής συνέργειας, προτίθεται άραγε η Επιτροπή να χρησιμοποιήσει όλα τα κοινοτικά μέσα που έχει στη διάθεσή της προκειμένου να ενθαρρύνει και να προωθήσει τη συνεργασία και τον συντονισμό των εθνικών δράσεων που θα απαιτηθούν προκειμένου να δοθεί τέρμα στα νοσηρά αυτά κρούσματα, σύμφωνα και με το ψήφισμα που ενέκρινε το Κοινοβούλιο το Νοέμβριο του 1997;

Στη συγκεκριμένη περίπτωση της Πορτογαλίας και των προεκτάσεών της, ειδικότερα στη Μαδέρα, δεν φρονεί άραγε η Επιτροπή πως επείγει να μεριμνήσει για τον συντονισμό, σε συνεργασία με τις πορτογαλικές αρχές, των αναγκαίων εκείνων δράσεων για την διελεύκανση των γεγονότων που προκάλεσαν μεγάλη αίσθηση στην κοινή γνώμη, προκειμένου να διευκολυνθεί ο εντοπισμός των υπεθύνων, διότι είναι απαράδεκτο να μην καταλογίζονται ευθύνες με την επίκληση κατάπτυστων δικαιολογιών όπως η ανάγκη για τουριστικό συνάλλαγμα και να διασφαλισθεί ότι οι ένοχοι δεν θα ξεφύγουν εξαιτίας των προβλημάτων συντονισμού των αστυνομικών ερευνών και των νομικών διαδικασιών;

Απάντηση της κας Gradin εξ ονόματος της Επιτροπής (17 Μαρτίου 1998)

Η Επιτροπή συμμερίζεται την αποστροφή του αξιότιμου μέλους απέναντι σε όλες τις περιπτώσεις σεξουαλικής κακοποίησης και εκμετάλλευσης παιδιών.

Υπεύθυνες για τη σύλληψη και τη δίωξη των ενόχων είναι οι δικαστικές και οι αρμόδιες για την επιβολή του νόμου αρχές του ενδιαφερόμενου κράτους μέλους.

Εντούτοις, η Επιτροπή εφιστά την προσοχή του αξιότιμου μέλους στην κοινή δράση του Συμβουλίου της 24ης Φεβρουαρίου 1997 για την καταπολέμηση της εμπορίας ανθρώπων και της σεξουαλικής εκμετάλλευσης παιδιών ((ΕΕ L 63 της 4.3.1997 )). Η εν λόγω κοινή δράση απαιτεί από τα κράτη μέλη να αναθεωρήσουν τους νόμους και τις πρακτικές που ισχύουν ώστε να εξασφαλιστεί ότι οι τύποι συμπεριφοράς που καθορίζονται στον τίτλο ΙΒ (όπου περιλαμβάνονται και οι αναφερόμενες από το αξιότιμο μέλος αξιόποινες πράξεις) ταξινομούνται ως εγκλήματα και ότι τιμωρούνται με αποτελεσματικές, κατ' αναλογία και αποτρεπτικές ποινές.

Η ευρωπαϊκή μονάδα ναρκωτικών, ο πρόδρομος της Europol, είναι αρμόδια να ενεργεί σε περιπτώσεις εμπορίας ανθρώπων, όταν το έγκλημα είναι σοβαρής φύσεως και εμπλέκει δύο ή περισσότερα κράτη μέλη. Η εν λόγω μονάδα έχει ήδη ενεργήσει στον τομέα αυτό και, συγκεκριμένα, σε έναν αριθμό περιπτώσεων παιδικής πορνογραφίας.

Η Επιτροπή, μέσω του προγράμματος STOP και της πρωτοβουλίας DAPHNE αντιστοίχως, παρέχει στήριξη σε υπαλλήλους και επαγγελματίες καθώς και σε μη κυβερνητικές οργανώσεις και οργανώσεις εθελοντικής εργασίας που δραστηριοποιούνται στον τομέα της καταπολέμησης της σεξουαλικής εκμετάλλευσης παιδιών.

Όσον αφορά το συγκεκριμένο θέμα του σεξουαλικού τουρισμού με θύματα παιδιά και τη συνεκτική σειρά προτάσεων δράσης κατά του φαινομένου αυτού, η συνολική στρατηγική καθορίζεται στην ανακοίνωση της Επιτροπής της 27ης Νοεμβρίου 1996 για την καταπολέμηση του σεξουαλικού τουρισμού με θύματα παιδιά ((COM (96) 547 τελικό, ΕΕ C 3 της 7.1.1997 )). Το ψήφισμα του Ευρωπαϊκού Κοινοβουλίου της 6ης Νοεμβρίου 1997 ((δεν έχει ακόμη δημοσιευτεί )) και η δήλωση του Συμβουλίου της 26ης Νοεμβρίου 1997 κατέδειξαν ότι υπάρχει ευρεία συμφωνία σχετικά με την εν λόγω ανακοίνωση.

Η υλοποίηση των προτάσεων για δράση κατά του σεξουαλικού τουρισμού ξεκίνησε το 1997. Μεταξύ άλλων πρωτοβουλιών, αποφασίσθηκε να αναληφθεί μια πρωτοβουλία με στόχο την ενίσχυση, σε ευρωπαϊκό επίπεδο, του συντονισμού των εθνικών εκστρατειών ενημέρωσης και ευαισθητοποίησης του κοινού για την καταπολέμηση του σεξουαλικού τουρισμού. Τα σχέδια επικοινωνίας που επελέγησαν προς συγχρηματοδότηση, και στα οποία συμμετέχουν τόσο μη κυβερνητικές οργανώσεις όσο και επαγγελματικοί φορείς του τουριστικού κλάδου, βρίσκονται στο στάδιο της εκτέλεσής τους. Επί πλέον, προβλέπεται να πραγματοποιηθεί μια έρευνα «ευρωβαρόμετρο» για το θέμα του σεξουαλικού τουρισμού στον οποίο εμπλέκονται παιδιά, τα αποτελέσματα της οποίας θα μπορούσαν τονώσουν την ευαισθητοποίηση για το θέμα αυτό και να διευκολύνουν τον εντοπισμό των χώρων όπου παρατηρείται το φαινόμενο του σεξουαλικού τουρισμού.